Forbøn

for borgarleg inngått ekteskap 2017

*Vedteke av Kyrkjemøtet 2017*

Under handlinga kan det gjevast rom for medverknad av ulike slag. Det kan vera medverknad frå festfølgjet ved einskilde av dei liturgiske ledda, og det kan vera tillegg til handlinga i form av musikk eller høgtlesing, eventuelt kombinert med at det vert tent ljos i ljosgloben. Blant dei kulturelle innslaga kan det òg opnast for element som understrekar den etniske bakgrunnen til ekteparet. Der den eine parten tilhøyrer eit anna kyrkjesamfunn enn Den norske kyrkja, kan det etter godkjenning av biskopen opnast for deltaking frå vedkomande kyrkjesamfunn.

Både når det gjeld medverknad frå andre kyrkjesamfunn og ved kulturelle innslag, skal dette tilpassast den gudstenestlege karakteren til forbønshandlinga og ikkje bryta med trusgrunnlaget til Den norske kyrkja.

Innslag som kjem som tillegg til liturgien, kan plasserast etter ledd 8 Forbøn.

Der namna skal nemnast, kan ein bruka fullt namn eller fornamn, etter som det er naturleg i det einskilde tilfellet. I spørsmåla under ledd 7 Framstilling av ekteparet skal ein nytta fullt namn.

# Preludium/Inngang

Orgelmusikk eller annan høveleg musikk til preludium/inngang.

Ekteparet kan ta plass i koret på førehand, eller dei kan gå saman fram til koret og setja seg på plassane sine. Dersom det er ønskjeleg, kan ekteparet, forlovarar, liturg og andre gå inn i kyrkja i prosesjon.

Deretter kan det framførast høveleg vokal- eller instrumentalmusikk.

# Inngangsord

*Anten A*

**L** I namnet åt Faderen og Sonen og Den Heilage Ande.

*Eller B*

***L*** Nåde vere med dykk og fred frå Gud vår Far og Herren Jesus Kristus.

*Eller C*

***L*** I namnet åt Faderen og Sonen og Den heilage ande:

Vår skapar, frigjerar og livgjevar.

Deretter vert ekteparet og forsamlinga helsa velkomen med desse eller liknande ord:

**L** Kjære (fullt namn vert nemnt) og (fullt namn vert nemnt), den (dato vert nemnd) inngjekk de ekteskap i (staden vert nemnd). De er komne hit til (kyrkja vert nemnd) fordi de ønskjer kyrkja si forbøn for ekteskapet dykkar. Vi er samla for å gleda oss med dykk og be om velsigning over dykk og heimen dykkar.

Deretter kan liturgen seia noko om høvet og om gudstenesta som følgjer, og eventuelt avslutta slik:

**L** Takk Herren, for han er god, evig varer hans miskunn.

Dette er dagen som Herren har gjort;

la oss jubla og gleda oss no! Sal 118,1.24

*Eller B*

***L*** Gud er kjærleik, og den som blir verande i kjærleiken, blir verande i Gud og Gud i han. 1 Joh 4,16B

# Salme

1. *Skriftlesing*

***L*** Gud har skapt oss i sitt bilete

til å leva i samfunn med seg og med kvarandre. Ekteskapet er Guds gode gåve.

Å leva saman som ektemakar er å leva i tillit og kjærleik, dela gleder og sorger

og trufast stå attmed kvarandre livet ut.

Det står skrive i Salmane:

Kor verdfull din kjærleik er, Gud!

I skuggen av dine venger søkjer menneskeborna ly. Dei får nyta overfloda i ditt hus,

du lèt dei drikka av gledebekken din. For hos deg er livsens kjelde,

i ditt lys ser vi lys. Sal 36,8‒10

Lat oss høyra kva Guds ord seier om kjærleik og truskap:

Kled dykk difor i inderleg medkjensle

og ver gode, milde, audmjuke og tolmodige, så de ber over med kvarandre og tilgjev kvarandre om den eine har noko å klaga den andre for.

Som Herren har tilgjeve dykk, skal de tilgje kvarandre. Og over alt dette: Kled dykk i kjærleik,

det bandet som bind saman og gjer fullkomen. Kol 3,12b-14

***L*** Lat oss vidare høyra frå Guds ord.

2-4 av dei følgjande tekstane (sjå vigselsliturgien frå 2017) eller andre høvelege skriftlesingar, minst éi frå kvart av dei to testamenta.

Skriftlesingane kan lesast av medlemmer av festfølgjet. Dei som skal lesa, går samla fram til lesepulten.

Ekteparet og kyrkjelyden sit under lesinga.

Siste lesinga vert avslutta med:

Slik lyder Herrens ord.

Her kan følgja

# Salme

Salmen kan erstattast av høveleg vokal- eller instrumentalmusikk.

# Tale

Liturgen held ein tale over eit av dei skriftorda som er lesne under ledd 4 eller over ein annan høveleg tekst.

# Framstilling av ekteparet

Ekteparet går saman fram til altaret.

*Anten A*

**L** For offentleg styremakt har de lova å leva saman i ekteskap. Dette løftet tyder at de skal vera eitt og halda trufast saman i gode og vonde dagar inntil døden skil dykk åt.

Slik de ønskjer det, vil vi i dag be for dykk og stilla ekteskapet dykkar og heimen dykkar inn under Guds velsigning.

*Eller B*

**L** (Dei fulle namna utan tittel), de har for offentleg styremakt lova å leva saman i ekteskap. Vil de framleis elska og æra kvarandre og halda trufast saman i gode og vonde dagar til dess døden skil dykk åt?

Ekteparet svarar, etter kvarandre eller saman:

Ja.

**L** Etter dykkar ønskje vil vi i dag be for dykk og stilla ekteskapet dykkar og heimen dykkar inn under Guds velsigning.

# Forbøn

Ekteparet kneler på altarringen.

Liturgen ber for paret med handspålegging ei av dei følgjande bønene, og avsluttar med Fadervår.

Eventuelt kan også andre i følgjet delta i forbøna med handspålegging.

|  |  |
| --- | --- |
| *Anten A***L** Miskunnsame Gud, vi ber deg for (namnet vert nemnt) og (namnet vert nemnt) og deira ekteskap: Lat di velsigning kvila over dei som her kneler for ditt andlet.Fyll dei med din kjærleik, og bygg heimen deira i fred.Sjå til dei i nåde, og styrk dei med din Ande, så dei i gode og vonde dagar set sin lit til deg, held trufast saman og hjelper kvarandre fram mot det evige livet. | *Eller B***L** Gode Gud, vi takkar deg for (namnet vert nemnt) og (namnet vert nemnt) og for deira kjærleik til kvarandre. Velsign livet deira som ektefolk.Hjelp dei å halda dei løfta dei har gjeve kvarandre, så ekteskapet deira kan fyllast av tillit, omsut og glede.Gjev dei evne og vilje til å byggja heimen sin i fred, så den vert ein stad der [born kan veksa opp i tryggleik og] familie og vener kan finna fellesskap.Du som er vegen, sanninga og livet, lat dei få vandra i di sanning. Du somtilgjev og lækjer, hjelp dei å tilgje kvarandre. Du som er kjærleikens kjelde,gjev dei og alle ektefolk å veksa og modnast i kjærleik. |

Her kan ein føya til ei fritt utforma bøn, eventuelt kombinert med lystenning. Eventuelt kan kyrkjelyden syngja ein bønesalme (medan ekteparet kneler). Sjå til dømes Norsk salmebok 2013 nr. 431,624, 638, 652, 653, 678, 680.

Forbøna vert alltid avslutta med Fadervår.

**L** Lat oss saman be Fadervår.

**A** Vår Far i himmelen! Lat namnet ditt helgast. Lat riket ditt koma.

Lat viljen din råda på jorda slik som i himmelen. Gjev oss i dag vårt daglege brød,

og tilgjev oss vår skuld,

slik vi òg tilgjev våre skuldnarar. Og lat oss ikkje koma i freisting, men frels oss frå det vonde.

For riket er ditt

og makta og æra i all æve. Amen.

Det er også høve til å bruka Fadervår etter 1977-liturgien. Ekteparet set seg på plassane sine.

Her kan følgja

# Musikk/symbolhandlingar

Deltakarar i festfølgjet og andre kan medverka med musikk, høgtlesing eller andre kulturelle innslag.

# Salme

1. *Velsigning*

*Anten A*

**L** vend mot kyrkjelyden

Lat oss prisa Herren.

Kyrkjelyden reiser seg

**K** Gud vere lova. Halleluja. Halleluja. Halleluja.

**L** Herren velsigne deg og vare deg.

Herren late sitt andlet lysa over deg og vere deg nådig. Herren lyfte sitt åsyn på deg og gjeve deg fred. 

**K** Amen. Amen. Amen.

*Eller B*

**L** vend mot kyrkjelyden

Ta imot velsigninga.

Kyrkjelyden reiser seg.

**L** Herren velsigne deg og vare deg.

Herren late sitt andlet lysa over deg og vere deg nådig. Herren lyfte sitt åsyn på deg og gjeve deg fred. 

**K** Amen.

Under den stille bøna som følgjer, kan ein klemta tre gonger tre bøneslag med ei av kyrkjekolokkeene. Her kan det òg framførast høveleg vokal-eller instrumentalmusikk.

# Utgang

Orgelmusikk eller annan høveleg musikk. Ekteparet går saman ut or kyrkja.